Gradonačelnica Grada Delnica, na temelju članka 87. stavka 4. Zakona o službenicima i namještenicima u lokalnoj i područnoj (regionalnoj) samoupravi (NN 86/08, 61/11, 4/81, 112/19), članka 48. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20) i članka 60. Statuta Grada Delnica (SN GD 02/21), na prijedlog Službenika ovlaštenog za privremeno obavljanje poslova pročelnika Odjela gradske uprave za komunalni sustav, imovinu, promet i zaštitu okoliša, današnjeg dana donosi

**PROGRAM OSPOSOBLJAVANJA VJEŽBENIKA ZA RADNO MJESTO SAMOSTALNOG UPRAVNOG REFERENTA ZA RAZVOJNE INVESTICIJE I KOMUNALNU NAKNADU**

I. OPĆE ODREDBE

**Članak 1.**

Ovim Programom utvrđuje se osposobljavanje vježbenika primljenog u službu u Odjel gradske uprave za komunalni sustav, imovinu, promet i zaštitu okoliša, u svojstvu vježbenika za radno mjesto samostalnog upravnog referenta za razvojne investicije i komunalnu naknadu, pod kojim se podrazumijeva stručna i praktična izobrazba vježbenika kroz praktični rad i učenje za samostalno obavljanje poslova struke i polaganja državnog stručnog ispita.

**Članak 2.**

Programom se utvrđuje:

- način praćenja rada vježbenika za vrijeme trajanja vježbeničkog staža,

- poslovi i zadaće što ih je vježbenik u tijeku vježbeničkog staža dužan obavljati,

- obrazovanje i osposobljavanje vježbenika za vrijeme trajanja vježbeničkog staža,

- prava i obveze mentora u provođenju i nadzoru vježbeničkog staža,

- prava i obveze vježbenika.

II. NAČIN PRAĆENJA RADA VJEŽBENIKA ZA VRIJEME TRAJANJA VJEŽBENIČKOG STAŽA

**Članak 3.**

(1) Vježbenik se osposobljava za samostalno obavljanje poslova samostalnog upravnog referenta za razvojne investicije i komunalnu naknadu u Odjelu gradske uprave za komunalni sustav, imovinu, promet i zaštitu okoliša Grada Delnica pod stalnim nadzorom mentora.

(2) Mentor kontinuirano prati rad vježbenika, upućuje ga na pravilnu primjenu propisa i pravilnu administrativno tehničku obradu pismena, daje mu potrebne upute i smjernice za rad, te mu pomaže u pripremanju državnog stručnog ispita.

III. POSLOVI I ZADAĆE KOJE VJEŽBENIK OBAVLJA U TIJEKU

 VJEŽBENIČKOG STAŽA

**Članak 4.**

Poslovi i zadaće što ih je vježbenik u tijeku vježbeničkog staža dužan obavljati su:

-sudjeluje u aktivnostima projektnog tima prilikom realizacije najsloženijih investicijskih projekta počevši od planiranja, definiranja zadatka, pripreme, koordinacije, pa do vođenja gradnje i kontrole u projektiranju i realizaciji najsloženijih kapitalnih investicijskih projekata i građevina komunalne infrastrukture, uređaja i opreme, uključivo projekte komunalnih i trgovačkih društava, utvrđuje prijedlog radova kao i naknadnih i nepredviđenih radova, predlaže konačni obračun investicije, izrađuje potrebne ugovore i rješenja, prati ostvarenje planiranih investicija, izrađuje konačni obračun investicijskih zahvata, priprema zapisnike o stavljanju u uporabu po okončanju investicije, priprema predaju investicije, sudjeluje u radu povjerenstva za tehnički pregled građevina, vezano uz svoj djelokrug usko surađuje s Odjelom gradske uprave za financije.

-obavlja poslove pripreme dokumentaciju za natječaje vezano za projektiranje i izgradnju objekata iz djelokruga svog rada,

-izrađuje financijski plan razvoja komunalnih djelatnosti,

-priprema nacrte općih akata, programa, izvješća iz područja svojeg djelokruga rada, uključujući programe iz nadležnosti komunalnog gospodarstva,

-obavlja poslove u postupku donošenja urbanističkih planova, obavlja poslove povezane s izdavanjem posebnih uvjeta gradnje kao i potvrda na glavne projekte,

-vodi brigu i nadzire poslove vodnog gospodarstva,

-vrši nadzor nad poslovima održavanja nerazvrstanih cesta,

-obavlja poslove vezane uz kulturnu baštinu, uz evidenciju naselja, ulica i kućnih brojeva, uz katastar vodova, sudjeluje u aktivnostima vezanim uz popis imovine grada,

-obavlja poslove vođenja upravnog postupka i rješavanja, obrađuje zahtjeve vezane za obračun komunalne naknade, vrši potrebne očevide na terenu, te obavlja poslove vezane uz kuće za odmor.

IV. OBRAZOVANJE I STRUČNO OSPOSOBLJAVANJE VJEŽBENIKA

 ZA VRIJEME TRAJANJA VJEŽBENIČKOG STAŽA

**Članak 5.**

(1) Obrazovanje i stručno osposobljavanje vježbenika za vrijeme trajanja vježbeničkog staža odnosi se na stručnu izobrazbu za polaganje dijela državnog stručnog ispita i samostalno obavljanje poslova i zadaća stručnog suradnika pod nadzorom i uz pomoć mentora.

(2) Prema Uredbi o postupku, načinu polaganja i programu državnog stručnog ispita, stručna izobrazba iz općeg dijela državnog stručnog ispita obuhvaća predmete:

1. Ustavno uređenje,

2. Sustav državne uprave,

3. Službenički odnosi,

4. Sustav lokalne i područne (regionalne) samouprave,

5. Upravni postupak i upravni poslovi,

6. Uredsko poslovanje,

7. Osnove sustava Europske unije.

(3) Stručna izobrazba iz posebnog dijela državnog stručnog ispita obuhvaća sve pozitivne propise koji se odnose na upravno područje u kojem službenik radi.

(4) Stručna izobrazba vježbenika osigurava se na način da:

- dobiva na raspolaganje pravne izvore propisane programom općeg dijela državnog stručnog ispita,

- zakone i druge propise koje je dužan primjenjivati pri obavljanju određenih mu poslova i zadaća,

- stručnu i drugu potrebnu literaturu,

 - prisustvuje seminarima iz domene poslova za koje se osposobljava.

V. PRAVA I OBVEZE MENTORA U PROVOĐENJU I NADZORU

 VJEŽBENIČKOG STAŽA

**Članak 6.**

Prava i obveze mentora u provođenju i nadzoru vježbeničkog staža sastoje se u:

- pružanju stručne pomoći vježbeniku i upućivanju na pravilnu primjenu propisa,

- kontinuiranom provođenju nadzora nad radom vježbenika tijekom vježbeničkog staža,

- osiguravanju uvjeta za uspješno obavljanje vježbeničko staža i pripremu za polaganje državnog stručnog ispita, te prisustvovanje seminarima iz članka 5. ovog Programa,

- upoznavanju sa važećim zakonima, drugim propisima i stručnom literaturom

- kontinuiranom dodjeljivanju određenih poslova i zadaća iz djelokruga radnog mjesta.

VI. PRAVA I OBVEZE VJEŽBENIKA

**Članak 7.**

Ako se stručna i praktična izobrazba ne provede prema odredbama ovog Programa, vježbenik je dužan o tome obavijestiti Gradonačelnicu. Za vrijeme trajanja stručne i praktične izobrazbe vježbenik ima sva prava i obveze koje imaju i ostali službenici Odjela gradske uprave za komunalni sustav, imovinu, promet i zaštitu okoliša Grada Delnica.

**Članak 8.**

Ovaj Program stupa na snagu danom donošenja i objaviti će se u „Službenim novinama Grada Delnica“.

KLASA: 112-02722-01/03

URBROJ: 2170-6-40-1-22-13

Delnice, 11. srpnja 2022. godine

Gradonačelnica Grada Delnica

Katarina Mihelčić, dipl.ing.agr., v.r.